ID-DEĊIŻJONI TAL-KUNSILL
tas-26 ta' Ġunju 2001
dwar l-adeżjoni tal-Komunità Ewropea mar-Regolament tal-Kummissjoni Ekonomika għall-Ewropa Nru 105 tal-Ġnus Magħquda dwar l-approvazzjoni ta' vettruri maħsuba għat-trasport ta' merkanzija perikoluża bit-triq mal-karatteristiċi speċifiċi tal-kostruzzjoni tagħhom
(2001/505/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabilixxi l-Komunità Ewropea,
Wara li kkunsidra d-Deċiżjoni tal-Kunsill 97/836/KE tas-27 ta' Novembru 1997 bil-għan ta' l-adeżjoni tal-Komunità Ewropea mal-Ftehim tal-Kummissjoni Ekonomika għall-Ewropa tal-Ġnus Magħquda dwar l-adozzjoni ta' preskrizzjonijiet tekniċi uniformi għall-vettruri bir-roti, tagħmir u partijiet li jistgħu jitqiegħdu u/jew jintużaw fuq vettruri bir-roti u l-kundizzjonijiet għat-tagħrif reċiproku ta' l-approvazzjonijiet mogħtija fuq il-bażi ta' dawn il-preskrizzjonijiet ("Ftehim ta' l-1958 Rivedut")(1), u b'mod partikulari l-Artikolu 3(3) u t-tieni inċiż ta' l-Artikolu 4(2) tagħha,
Wara li kkunsidra l-proposta mill-Kummissjoni(2),
Wara li kkunsidra l-approvazzjoni tal-Parlament Ewropew(3),
Billi:
(1) Il-kundizzjonijiet standard tar-Regolament tal-Kummissjoni Ekonomika għall-Ewropa Nru 105 tal-Ġnus Magħquda dwar l-approvazzjoni tal-vettruri maħsuba għat-trasport ta' merkanzija perikoluża inkonnessjoni mal-karatteristiċi speċifiċi tal-kostruzzjoni tagħhom huma maħsuba biex ineħħu l-barrieri tekniċi għall-kummerċ fil-vettruri bil-mutur bejn il-partijiet kontraenti inkonnessjoni mal-karatteristiċi speċifiċi ta' kostruzzjoni ta' vettruri maħsuba għat-trasport ta' merkanzija perikoluża biex jiżguraw livell għoli ta' sigurtà u protezzjoni ta' l-ambjent.
(2) Ir-Regolament Nru 105 ġie nnotifikat lill-Partijiet Kontraenti u daħal fis-seħħ inkonnessjoni mal-Partijiet Kontraenti kollha li ma bagħtux jgħidu li ma jaqblux sad-data jew dati speċifikati fih bħala Regolament anness mal-Ftehim Rivedut ta' l-1958.
(3) Ir-Regolament Nru 105 għandu jiġi inkorporat fis-sistema ta' approvazzjoni tal-Komunità għall-vettruri bil-mutur u għalhekk jiżdied mal-leġislazzjoni li hemm fis-seħħ ġewwa l-Komunità,
IDDEĊIEDA SKOND DAN LI ĠEJ:
Artikolu Waħdieni
Il-Komunità Ewropea għandha tiffirma r-Regolament tal-Kummissjoni Ekonomika għall-Ewropa Nru 105 tal-Ġnus Magħquda dwar l-approvazzjoni tal-vettruri maħsuba għat-trasport ta' merkanzija perikoluża inkonnessjoni mal-karatteristiċi speċifiċi tal-kostruzzjoni tagħhom.
It-test tar-Regolament huwa mehmuż ma' dan(4).
Magħmul fil-Lussemburgu, fis-26 ta' Ġunju 2001.